CELEX: 32014R0634
Language: et
Date: 2014-06-13
Title: Komisjoni määrus (EL) nr 634/2014, 13. juuni 2014 , millega muudetakse määrust (EÜ) nr 1126/2008 (millega võetakse vastu teatavad rahvusvahelised raamatupidamisstandardid vastavalt Euroopa Parlamendi ja nõukogu määrusele (EÜ) nr 1606/2002) seoses rahvusvaheliste finantsaruandlusstandardite tõlgendamise komitee tõlgendusega IFRIC 21  EMPs kohaldatav tekst

14.6.2014   
            
            
               ET
            
            
               Euroopa Liidu Teataja
            
            
               L 175/9
            
         KOMISJONI MÄÄRUS (EL) nr 634/2014,
   13. juuni 2014,
   millega muudetakse määrust (EÜ) nr 1126/2008 (millega võetakse vastu teatavad rahvusvahelised raamatupidamisstandardid vastavalt Euroopa Parlamendi ja nõukogu määrusele (EÜ) nr 1606/2002) seoses rahvusvaheliste finantsaruandlusstandardite tõlgendamise komitee tõlgendusega IFRIC 21
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 19. juuli 2002. aasta määrust (EÜ) nr 1606/2002 rahvusvaheliste raamatupidamisstandardite kohaldamise kohta, (1) eelkõige selle artikli 3 lõiget 1,
   ning arvestades järgmist:
   
               (1)
            
            
               Komisjoni määrusega (EÜ) nr 1126/2008 (2) on vastu võetud teatavad 15. oktoobri 2008. aasta seisuga kehtinud rahvusvahelised standardid ja tõlgendused.
            
         
               (2)
            
            
               Rahvusvaheliste Raamatupidamisstandardite Nõukogu andis 20. mail 2013 välja rahvusvaheliste finantsaruandlusstandardite tõlgendamise komitee tõlgenduse IFRIC 21 Lõivud.
            
         
               (3)
            
            
               Rahvusvahelise raamatupidamisstandardi 37 Eraldised, tingimuslikud kohustised ja tingimuslikud varad kohaldamisel on välja kujunenud eri tavad seoses sellega, millal (majandus)üksus kajastab lõivu maksmise kohustist.
            
         
               (4)
            
            
               Tõlgenduse IFRIC 21 eesmärk on anda juhiseid rahvusvahelise raamatupidamisstandardi 37 kohaldamisalasse kuuluvate lõivude nõuetekohaseks kajastamiseks raamatupidamises, et suurendada kasutajate jaoks finantsaruannete võrreldavust.
            
         
               (5)
            
            
               Konsulteerimine Euroopa finantsaruandluse nõuanderühma tehniliste ekspertide rühmaga kinnitab, et tõlgendus IFRIC 21 vastab vastuvõtmiseks vajalikele tehnilistele kriteeriumidele, mis on sätestatud määruse (EÜ) nr 1606/2002 artikli 3 lõikes 2.
            
         
               (6)
            
            
               Seepärast tuleks määrust (EÜ) nr 1126/2008 vastavalt muuta.
            
         
               (7)
            
            
               Käesoleva määrusega ettenähtud meetmed on kooskõlas raamatupidamise regulatiivkomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1126/2008 lisasse lisatakse tõlgendus IFRIC 21 Lõivud, mis on esitatud käesoleva määruse lisas.
   Artikkel 2
   Kõik äriühingud kohaldavad rahvusvaheliste finantsaruandlusstandardite tõlgendamise komitee tõlgendust IFRIC 21 Lõivud hiljemalt alates oma esimese sellise majandusaasta algusest, mis algab 17. juunil 2014 või pärast seda.
   Artikkel 3
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. juuni 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 243, 11.9.2002, lk 1.
   
      (2)  Komisjoni määrus (EÜ) nr 1126/2008, 3. november 2008, millega võetakse vastu teatavad rahvusvahelised raamatupidamisstandardid kooskõlas Euroopa Parlamendi ja nõukogu määrusega (EÜ) nr 1606/2002 (ELT L 320, 29.11.2008, lk 1).
   
      LISA
      RAHVUSVAHELISED RAAMATUPIDAMISSTANDARDID
      
         IFRIC 21   Tõlgendus IFRIC 21 Lõivud
         
          (1)
      
      Viited
      
                  —
               
               
                  IAS 1
               
               
                  
                     Finantsaruannete esitamine
                  
               
            
                  —
               
               
                  IAS 8
               
               
                  
                     Arvestusmeetodid, arvestushinnangute muutused ja vead
                  
               
            
                  —
               
               
                  IAS 12
               
               
                  
                     Tulumaks
                  
               
            
                  —
               
               
                  IAS 20
               
               
                  
                     Valitsusepoolse sihtfinantseerimise arvestamine ja valitsusepoolse abi avalikustamine
                  
               
            
                  —
               
               
                  IAS 24
               
               
                  
                     Seotud osapooli käsitleva teabe avalikustamine
                  
               
            
                  —
               
               
                  IAS 34
               
               
                  
                     Vahefinantsaruandlus
                  
               
            
                  —
               
               
                  IAS 37
               
               
                  
                     Eraldised, tingimuslikud kohustised ja tingimuslikud varad
                  
               
            
                  —
               
               
                  IFRIC 6
               
               
                  
                     Konkreetsel turul osalemisest tekkivad kohustised — elektri- ja elektroonikaseadmete vanad jäätmed
                  
               
            TAUST
      
               
                  1.
               
               
                  Valitsus võib kehtestada (majandus)üksusele lõivu. Rahvusvaheliste finantsaruandlusstandardite tõlgendamise komitee on saanud taotlused juhiste saamiseks selle kohta, kuidas arvestada lõivu seda maksva (majandus)üksuse finantsaruannetes. Küsimus on seotud sellega, millal kajastada standardi IAS 37 (Eraldised, tingimuslikud kohustised ja tingimuslikud varad) kohaselt arvestatavat lõivu maksmise kohustist.
               
            RAKENDUSALA
      
               
                  2.
               
               
                  Käesolevas tõlgenduses käsitletakse lõivu maksmise kohustise arvestamist, kui tegemist IAS 37 reguleerimisalasse kuuluva kohustisega. Samuti käsitletakse sellise lõivu maksmise kohustise arvestamist, mille ajastus ja summa on kindel.
               
            
               
                  3.
               
               
                  Käesolevas tõlgenduses ei käsitleta lõivu maksmise kohustise kajastamisest tulenevate kulude arvestamist. Selle üle otsustamisel, kas lõivu maksmise kohustise kajastamisest tekib vara või kulu, peaksid (majandus)üksused kohaldama muid standardeid.
               
            
               
                  4.
               
               
                  Käesoleva tõlgenduse kohaldamisel tähendab lõiv majanduslikku kasu sisaldavate ressursside vähenemist, mille valitsused on (majandus)üksustele õigusaktide (st õigusnormide) kohaselt kehtestanud, välja arvatud:
                  
                              a)
                           
                           
                              ressursside vähenemised, mis kuuluvad muude standardite reguleerimisalasse (nt tulumaks, mis kuulub IAS 12 (Tulumaks) reguleerimisalasse), ja
                           
                        
                              b)
                           
                           
                              trahvid või muud karistused, mida määratakse õigusaktide rikkumise eest.
                           
                        „Valitsus” tähendab valitsussektorit, valitsusasutusi ja muid samalaadseid kohaliku, riigi või rahvusvahelise tasandi asutusi.
               
            
               
                  5.
               
               
                  Lõivu määratlusele ei vasta makse, mille (majandus)üksus teeb vara soetamiseks või teenuste osutamise eest valitsusega sõlmitud lepingupõhise kokkuleppe alusel.
               
            
               
                  6.
               
               
                  (Majandus)üksus ei ole kohustatud rakendama käesolevat tõlgendust kohustiste suhtes, mis tulenevad heitkogustega kauplemise süsteemidest.
               
            KÜSIMUSED
      
               
                  7.
               
               
                  Selleks et selgitada lõivu maksmise kohustise arvestamist, käsitletakse käesolevas tõlgenduses järgmiseid küsimusi.
                  
                              a)
                           
                           
                              Mis on kohustav sündmus, millest tuleneb lõivu maksmise kohustise kajastamine?
                           
                        
                              b)
                           
                           
                              Kas majanduslik sund jätkata tegevust tulevasel perioodil loob faktilise kohustuse sellise lõivu maksmiseks, mille aluseks on tegutsemine kõnealusel tulevasel perioodil?
                           
                        
                              c)
                           
                           
                              Kas tegevuse jätkuvuse eeldus tähendab, et (majandus)üksusel on eksisteeriv kohustus maksta lõivu, mille aluseks on tegutsemine tulevasel perioodil?
                           
                        
                              d)
                           
                           
                              Kas lõivu maksmise kohustise kajastamine tekib teataval ajahetkel või tekib see teatavatel asjaoludel aja jooksul järk-järgult?
                           
                        
                              e)
                           
                           
                              Mis on kohustav sündmus, millest tuleneb lõivu maksmise kohustise kajastamine sellise kohustise korral, mis tekib miinimumkünnise saavutamisel?
                           
                        
                              f)
                           
                           
                              Kas lõivu maksmise kohustise aruandeaasta finantsaruandes ja vahefinantsaruandes kajastamise põhimõtted on samad?
                           
                        
            KONSENSUS
      
               
                  8.
               
               
                  Kohustav sündmus, millest tekib lõivu maksmise kohustis, on tegevus, mis tingib lõivu maksmise, nagu see on õigusaktides kindlaks määratud. Näiteks kui tegevus, millest tuleneb lõivu maksmine, on tulu tekkimine käesoleval perioodil, ja kõnealuse lõivu arvutamine põhineb eelmisel perioodil tekkinud tulul, on selle lõivu puhul kohustav sündmus tulu tekkimine käesoleval perioodil. Tulu tekkimine eelmisel perioodil on eksisteeriva kohustuse tekkimiseks vajalik, kuid mitte piisav.
               
            
               
                  9.
               
               
                  Selle tulemusena, et (majandus)üksusel on majanduslik sund jätkata tegevust tulevasel perioodil, ei teki tal faktilist kohustust maksu lõivu, mille aluseks on tegutsemine kõnealusel tulevasel perioodil.
               
            
               
                  10.
               
               
                  Finantsaruannete koostamine tegevuse jätkuvuse eelduse kohaselt ei tähenda, et (majandus)üksusel on eksisteeriv kohustus maksta lõivu, mille aluseks on tegutsemine tulevasel perioodil.
               
            
               
                  11.
               
               
                  Lõivu maksmise kohustist kajastatakse järk-järgult, kui kohustav sündmus toimub aja jooksul järk-järgult (st kui tegevus, mis on vastavalt õigusaktides kindlaks määratule aluseks lõivu maksmisele, toimub aja jooksul). Näiteks kui kohustav sündmus on tulu tekkimine teatava ajavahemiku jooksul, siis kajastatakse sellele vastavat kohustist ajal, mil (majandus)üksusel see tulu tekib.
               
            
               
                  12.
               
               
                  Kui lõivu maksmise kohustus tekib miinimumkünnise saavutamisel, peab sellest kohustusest tuleneva kohustise arvestamine toimuma kooskõlas käesoleva tõlgenduse punktides 8–14 (eriti punktid 8 ja 11) sätestatud põhimõtetega. Näiteks kui kohustav sündmus on minimaalse tegevuskünnise saavutamine (näiteks minimaalse tulu või müügitulu summa tekkimine või minimaalse toodangu mahu tootmine), kajastatakse sellele vastav kohustis minimaalse tegevuskünnise saavutamisel.
               
            
               
                  13.
               
               
                  (Majandus)üksus kohaldab vahefinantsaruandes samu kajastamise põhimõtteid kui aruandeaasta finantsaruannetes. Selle tulemusel lõivu maksmise kohustist vahefinantsaruandes:
                  
                              a)
                           
                           
                              ei kajastata, kui vahearuandeperioodi lõpus puudub eksisteeriv kohustus maksta lõiv, ja
                           
                        
                              b)
                           
                           
                              kajastatakse, kui vahearuandeperioodi lõpus on olemas eksisteeriv kohustus maksta lõiv.
                           
                        
            
               
                  14.
               
               
                  (Majandus)üksus kajastab vara, kui ta on tasunud lõivu ettemaksena, kuid tal ei ole veel eksisteerivat kohustust seda lõivu maksta.
               
            
         (1)  „Paljundamine lubatud Euroopa Majanduspiirkonnas. Väljaspool EMPd on kõik olemasolevad õigused kaitstud, v.a õigus paljundada isiklikuks kasutamiseks või muul õiguspärasel otstarbel. Lisateavet on võimalik saada IASB veebilehelt www.iasb.org”
      
      
         Lisa A
         
            Jõustumiskuupäev ja üleminek
         
         
            Käesolev lisa on tõlgenduse lahutamatu osa ja sellel on sama õiguslik jõud nagu tõlgenduse teistel osadel.
         
         
                     A1
                  
                  
                     (Majandus)üksus rakendab käesolevat tõlgendust 1. jaanuaril 2014 või hiljem algavate aruandeaastate suhtes. Varasem rakendamine on lubatud. Kui (majandus)üksus rakendab käesolevat tõlgendust varasema perioodi suhtes, avalikustab ta selle asjaolu.
                  
               
                     A2
                  
                  
                     Käesoleva tõlgenduse esmasest rakendamisest tulenevaid muutusi arvestusmeetodites arvestatakse tagasiulatuvalt kooskõlas standardiga IAS 8 (Arvestusmeetodid, arvestushinnangute muutused ja vead).